정조 12년 · 목
忠淸監司洪檍狀啓以爲列邑所報今纔齊到而戊申逆亂時殉身人擧蒙褒贈之恩今無見漏之人倡義人未褒者爲七人從軍人則或赴於淸州等地或守於雙樹山城而至今生存者爲二十六人倡義人實蹟及從軍人姓名年歲居住開座于後從軍將士生存秩淸州嘉善金斗三年九十三以禁軍保從軍捉納麟佐僞裨有海功受原從錄券海美嘉善池益漢年八十二以旗牌官從軍淸州折衝明泰顯年八十七以旗牌官從軍淸州通政崔癸山年九十三以牙兵從軍淸州禮山嘉善李萬淸年八十四以旗牌官從軍淸州嘉善崔世巾年八十二以馬兵從軍淸州老除束伍吳命善年八十六以千總隨率從軍淸州老除金乧忠年七十七老除金寬金年七十九老除束伍蔡士萬年七十八幷負糧從軍淸州石城老除御營軍韓汗同年八十一以束伍軍從軍雙樹山城鎭岺良人庾以必年一百以火兵從軍雙樹山城良人文振咸年八十七以錦山牙兵哨官從軍茂朱牙山良人李億萬年七十九以馬兵從軍淸州良人金萬奉年八十以守禦軍從軍淸州私奴朴八金年八十四以束伍軍從軍淸州嘉善崔末先年七十八天安良人金萬善年七十八淸州店人車三鳳年八十竝負糧從軍淸州瑞山通政李時弘年九十一以把總從軍雙樹山城堤川良人韓卽起年七十五以哨訥手從軍忠州定山良人尹允年七十四以禁衛軍從軍雙樹山城洪州嘉善李尙伊年八十九以束伍旗總從軍淸州嘉善朴世萬年七十九以隊長從軍淸州老除御營軍朴有才年八十七以火兵從軍淸州公州老除御營軍金辰才年八十三以御營軍從軍雙樹山城倡義人未褒秩淸州故崇祿金晉熙卽故相臣字杭庶侄居上黨城下有膽略以孝聞戊申之變賊夜入淸州殺兵使李鳳祥假兵使天永據上黨城晉熙聞變召其親戚及里中人諭以逆順約擧義兵晉熙有老母曉入告狀母曰討賊死國分耳汝日暮不還則可知其死吾且死矣晉熙曰日未暮兒且還母無憂也遂疾馳而去義兵從者七十餘人晉熙知城中賊皆烏合且多相識者可誘以來之直抵山城水門外招舊識將官謂曰汝輩不聞乎王師明朝將到此盡殺汝輩矣其人曰將奈何曰汝輩開門爲內應則脅從盡釋其人遂遍諭城上軍開門迎之晉熙率義兵入銷其門以堅軍心直抵賊所居門外密諭領砲手校曰汝以詭言告賊帥請試朝天放而因闌入也將官如其言天永醉而應於是諸砲手圍墻放砲斬門而入天永驚惶越墻而走義兵追縳之晉熙復擧槍擊賊之最驍勇主謀者亂䂨之於是城中悉本將治書啓之際晉熙母慮晉熙死號泣欲死急報至晉熙罔知攸措會同鄕人朴敏雄率義兵至晉熙喜而近曰吾捕此賊非希功也來時與老母約日暮不還母必死公以義兵至以公名上聞可矣敏雄屢讓晉熙懇益切不得已許之遂徑去召募使兪崇聞其實蹟欲以晉熙名改上公狀而未果故祭酒金元行作傳頗詳許以忠孝蓋當時倡義成功者無出晉熙而獨未蒙褒賞之典一路輿論以爲冤鬱故翊贊卞觀夏以一邑之望當戊申之變先起義旅檄告遠近諭以爲國討賊之義誓以敵愾同死之意見其檄者亡不感泣流涕於是朴敏雄等諸將俱奮死國之誠竟滅滔天之賊蓋其首唱之忠實有發緃之功以其退讓不伐口八原從之錄生未霑寵奬之渥死未蒙褒贈之曲一州士民齊請登聞故資憲金剛立京城卑微之人而來寓者也戊申之變麟賊使隊長及牢卒傳令於剛立之子順萬等脅令入見剛立厲聲曰何以賊令來招乎族雖滅而臾不可送隊長歸言麟賊大怒卽加牢卒四人使隊長趙姓漢卽速捕來趙漢縳順萬等出剛立裝鳥銃欲放九於順萬曰汝以吾子脅從於賊則生汝何爲且罵趙漢曰汝以何心背君父而從逆賊乎當先殺吾子而次殺汝輩趙漢相顧而恥逃歸其家剛立嘗有駿馬麟賊訝趙漢之不來且欲奪馬又送四牢卒索其馬剛立不給牢卒入廏牽去剛立怒曰豈以吾馬馱送送虜乎卽放銃九其馬立斃賊卒驚惶逃走剛立坐待屠戮之禍未幾賊敗而免其忠節之卓異無愧古人而以其地微未蒙褒典本州章甫輩書請上徹鎭川故將校金天柱卽忠臣天章之兄也璟賊之據鎭川也天柱首唱義兵與天章馳到官門賊聞之故砲發矣天柱兄弟排入衝突賊射之天章中三矢而死天柱則爲兇鋒所擊流血被面其子聲秋及天章之子聲玉冒刃爭死僅得救出蓋倡義則天柱而殉身則天章也天章贈職旌閭天柱則只給復跡其成就則雖有或生而或死論其忠節則可謂難兄而難弟縣監李景烈因一鄕公議摭實論報燕歧故戶長河啓溟當戊申之變地方官適不在官而兇盜逼近人皆奔避啓溟獨與其弟吏房啓澈率其家丁及親族堅守軍器與倉庫見右營將付軍關啓溟欣喜作傳令踏戶長印招呼軍馬及淸州賊關至斬持賊關者於軍前以礪衆心軍無齎糧啓溟曰擅自發倉之罪吾請自當計口分給自備數甕酒犒師領付最先於他邑又設伏于本津渡頭偵察非常輒捕之賊書之不得相通朝令旁午來往寔由於此逮夫亂平啓溟絕不言功有欲呈書巡營誦其冤者啓溟奪狀火之曰守軍器倉庫下吏職耳是何功焉啓溟兄弟以下吏當危急之時竭忠義之誠而其時領軍座首張碩徵因兵使之啓至蒙寵秩啓溟兄弟拘於地處之微未蒙褒揚之典本州士人二百餘人齊請上聞淸安士人張瀗卽殉節人潭之從弟也戊申之變隨潭從征多殺兇徒而潭則至於殉節瀗則僅免凶鋒至今生存年八十九未蒙褒揚之典實有嗟惜之議淸州故士人金世萬率義卒十七人捕斬賊校韓震興等而漏於原從之錄頗有公議之抑鬱敎曰分等褒賞一款令禮郞就議時原任諸大臣今日內草記又狀啓以爲鎭川把總金天章孫載潤年五十一居本縣淸安張潭子景淳年六十六孫忠國年三十四台星年二十八幷居本縣敎曰所報諸人令該道給馬及糧資起送後吏兵判招見兩銓中相當職卽爲調用上來緣由爲先草記事分付○禮曹啓言發遣郞廳就議于時原任大臣則左議政李性源以爲金晉熙至今泯沒誠爲可惜河啓溟兄弟雖不自言俱足可尙金剛立雖無勞勣之可言足見義憤之所激此四人合施褒賞之典而貤贈體重令兵曹訪問子孫軍門錄用似合事宜金世萬宜令本道訪其子孫題給食物張瀗至今生存合施食物題給之典卞觀夏旣入原從之錄金天柱旣蒙生前之復二人褒賞之典不必疊施從征將士二十二人宜令本道題給食物而視安竹從征將士似有差等云右議政蔡濟恭以爲從軍將士當此舊甲重回施以恩澤亦足爲激勵軍心之道頒給食物恐或無妨金晉熙忠義之卓絕功勳之謙讓求之古人亦不多而旣不載於戡亂錄又不見於章疏間乃於六十年後所得以凭信者惟是儒門作傳而亦必凭渠家狀而爲之臣不敢的論其旌褒可否卞觀夏旣入原從褒贈似過此亦頒以食物恐爲得宜金剛立金天柱河啓溟張瀗金世萬以狀啓觀之俱可謂忠義之人而只因鄕中呈訴有此登聞某也當旌某也當贈臣不敢臆斷而其中金天柱在當時旣家給復之恩其有倡義之實今可推知張瀗至今生存或食物或加資恐合事宜云領府事金致仁方在縮伏俟勘中不敢獻議判府事鄭存謙徐命善領敦寧洪樂性判府事李福源病未收議判府事金熤以爲臣神識昏瞀無以條列仰對而第金晉熙求之古人亦罕其儔金剛立論其忠義逈出等夷更令道臣申加採訪得其可據實跡特施殊異恐合朝家褒忠奬善之道云判府事李在恊以爲漢城府抄啓出征將士生存人皆是名在原從功臣錄券者故雖已施賞今此湖西抄啓至於二十六人之多其中錄券者只金斗三一人京鄕不宜班駁名在錄券外不必混施賞典戊申之變倡義起兵者殆不下五六十而其中朴敏雄功勞最著今此道啓以爲敏雄之功皆出於金晉熙云果如此則誠合褒賞而公家文字旣無可據且其職品已至崇祿別無更議褒賞之道卞觀夏先起義旅檄告遠近誠爲可嘉而其時如故參議柳升鉉故正郞權萬檄書一道至今傳誦而亦不擧論況觀夏已錄原從到今似無可施之典金剛立今春以後嶺湖章甫以此等事蹟錄示於臣者指不勝屈而事在久遠旣無公家文蹟有不可輕易擧論故一切勿論此亦宜無異同金天柱與其弟天章儘有或生或死之別旌贈給復已有區別不必擧論河啓溟與愼克終有異且其時兵使褒啓只及於領軍座首今無可以更議張瀗尙今生存亦正稀貴依趙重觀例施以加資似無不可金世萬獨漏錄券雖有抑鬱錄券追入非所可論云請幷上裁敎曰淸州牧故崇祿金晉熙倡義殺賊讓功於朴敏雄而敏雄則褒賞此人未免獨漏邑人之稱惜無足爲怪旌褒一款僉議旣未歸一文跡姑無上聞者依金判府議令道伯申加採訪狀聞後當處分同牧故翊贊卞觀夏先起義旅檄告遠近其功不可泯然然而已參原從勳依右相議頒食物同牧故資憲金剛立公家文跡雖無現在者以卑微之人地辦此不屈之節比晉熙反有勝焉然旌贈事體本自不輕亦令道伯凭考可徵文跡卽爲狀聞鎭川故將校金天柱卽忠臣之兄而諸議之難愼於疊施恩典亦有意見令該地方給米肉存恤其家燕歧故戶長河啓溟吏房河啓澈等斬賊使赴官軍明於逆順之理依左相議令兵曹錄用其子孫於軍門後草記淸安士人張瀗與其從兄潭從征潭旣殉節渠至今生存鎭川趙重觀存錄之擧可謂襯當依李判府事議施以加資之典淸州故士人金世萬有斬賊之功漏錄原從雖似如何追錄旣無例依左相議令本道訪其子孫題給食物從軍將士生存者淸州嘉善金斗三等爲二十六人云依右相議令本道給米肉其中參原從勳者依日前京中武士處分給帖加事分付鎭川僉知趙重觀淸安士人張瀗及從軍將士生存人等令道伯另辦酒饌招集營下設樂以侑之以示朝家値舊甲記舊功之意事行會○開城留守洪秉纉狀啓以爲戊申出征從軍將士之至今生存者倡義殉身之泯未褒揚者搜訪以聞事有命矣本府元無倡義殉身之人今無可論從軍將士之生存者爲四人其中趙順健其時以守禦軍出征而流寓本府今爲四十年姓名年歲聞錄于後出征從軍將士生存秩揚武原從功臣資憲前宣傳官趙重璧年八十五揚武原從功臣司果崔福瑞年八十二揚武原從功臣通德郞朴景奭年七十九揚武原從功臣良人趙順建年八十三敎曰記錄從征之勞京外何異乎資憲趙重璧等四人已參原從之勳幷帖加成給已經實職及有郞階人以賞加下批仍令守臣辦酒饌設樂招集以侑之以示朝家感舊記功之意事令該曹分付守臣處○原春監司金載瓉狀啓以爲取考春川府使李潤春金化縣監魚在沼楊口縣監宋厚淵所報則卽是自各其邑領付戒嚴于京畿地方平難後仍卽撤陣罷還與畿湖將士之出戰有所不同而旣是起身赴陣七日結營今於周甲之後尙能生存姓名年歲幷開坐于後春川通政咸萬才年九十一通德郞咸世彥年八十七前訓鍊院判官池成漢年九十九折衝邊泰康年九十三業武廉益輝年八十一通政權武才年八十六良人洪守男年八十嘉善金世萬年八十九良人朴日才年八十七李癸奉年八十五金良弼年八十柳分先年七十九折衝池泰起年八十金化老除保金貴軍年八十五李萬碩年八十五金旕尙年七十九忠義柳奉世年八十五楊口老除保柳海石年八十九韓順賛年七十九敎曰雖與殉身及從征有異亦不入於原從之勳券而遠赴京江近十日效力其勞可紀況至今生存者爲近二十人之多亦甚可貴依湖西不入原從人例令該地方給米肉後仍又辦酒饌設樂官庭招致慰諭俾各醉飽還家以示朝家感舊錄舊之意事令該曹卽爲分付道伯處各其地方擧行形止仍令隨所報狀聞諸道準此